OBJAVA ZA MEDIJE

**U SKLOPU HUMANITARNE AKCIJE „MOŽEMO SVE“ ODIGRANA PREDSTAVA „TKO PJEVA ZLO NE MISLI“**

***Rotary klub Zagreb Donji grad u zagrebačkom HNK prikupio sredstava za Klaićevu***

**Zagreb, 04. ožujka 2019.** – Izvedbom predstave “Tko pjeva zlo ne misli” pred prepunim Hrvatskim narodnim kazalištem u Zagrebu, humanitarna akcija Rotary kluba Zagreb Donji grad **“Možemo sve”** je doživjela svoje veliko finale.

Humanitarna akcija „Možemo sve“ je za cilj imala prikupljanje sredstava namijenjenih Klinici za dječje bolesti Zagreb, znanoj i kao „Klaićeva“. Sredstva prikupljena ovom akcijom omogućit će program obučavanja roditelja o prepoznavanju i zbrinjavanju najčešćih simptoma dišnih bolesti kod djece i sprječavanju njihovih komplikacija. Drugi dio prikupljenih sredstava bit će utrošen za kupnju neophodne opreme Odjelu pulmologije i alergologije Klinike za dječje bolesti Zagreb.

"Humanitarna akcija „Možemo sve“, s ciljem prikupljanja sredstava za Kliniku za dječje bolesti Zagreb, okuplja oko zajedničkog plemenitog cilja sve kojima je na srcu dobrobit malih pacijenata. Pokretanje edukacijskog programa prepoznavanja i zbrinjavanja simptoma respiratornih bolesti namijenjenog roditeljima donijet će novu kvalitetu za one koji su najodgovorniji za zdravlje djece – roditelje i zdravstvene djelatnike – a ponajviše za samu djecu. Dio prikupljenih sredstava iskoristit će se i za nabavku vrijedne medicinske opreme za Odjel pulmologije i alergologije naše Klinike. Ukratko, riječ je o akciji s jasnim ciljem u kojoj su svi dobitnici, na čemu smo iskreno zahvalni kako pokretačima akcije tako i svim pojedincima/sudionicima koji su je prepoznali i odazvali se svojim prilogom.", izjavila je **doc. dr. sc. Irena Ivković-Jureković, prim. dr. med.**

Humanitarnu akcije „Možemo sve“ su kupnjom karte i dolaskom na predstavu podržale i brojne poznate osobe, među ostalima I**va Radić, Ljupka Gojić, Damira Katarina Milićević, Marija Bišćan, Lorena Nosić, Nevena Rendeli, Petra Kurtela, Vanda Winter, Lana Pavić i Josip Radeljak.**

„RC Zagreb Donji grad je kroz višemjesečni humanitaran rad svih svojih 26 članova prikupio značajna financijska sredstva koja će pomoći malim pacijentima i njihovim roditeljima prilikom prepoznavanja i zbrinjavanja simptoma respiratornih bolesti. Sretni smo i ponosni što smo zajedničkim snagama ponovno pomogli lokalnoj zajednici, posebice roditeljima i njihovim mališanima. Od srca zahvaljujemo svima koji su donirali financijska sredstva ovoj humanitarnoj akciji,  a osobito našem glavnom partneru RC Ljubljana 25.“, izjavila je predsjednica Rotary kluba Zagreb Donji grad **mr.sc. Ana Zovko**

“Poslanje Rotaryja treba nas nadahnuti kako bismo predanim i nesebičnim služenjem učinili svijet boljim i ugodnijim mjestom. Rotarijanci su oslonac društva u vremenu u kojem bi čovječnost morala biti važnija od profita, a humanost i briga za potrebe drugih jedini način kako bismo ostali ljudima u teškim vremenima u kojima živimo.   RC Zagreb – Donji Grad je upravo na tome tragu: uz pomoć Rotary zaklade financirao hvalevrijednu humanitarnu akciju kojim se ponosimo. Inače, Rotary zaklada (*TRF*) ključni je instrument skupnih napora u podupiranju i razvoju služenja putem fondova i potpornih mehanizama i ono što razlikuje Rotary od sličnih organizacija: snažna financijska institucija koja prati humanitarne aktivnosti. Prošle godine je, primjerice, preko 450 tisuća rotarijanaca i drugih pojedinaca ukupno je doniralo 414,7 milijuna USD, a sredstva su se uložila u projekte služenja širom svijeta”, rekao je **prof. dr.sc.  Darko Tipurić**, guverner Rotary Distrikta 1913

Svi koji nisu mogli osobno sudjelovati u akciji svoju donaciju još uvijek stignu uplatiti na broj računa u Erste banci **IBAN: HR2424020061500067348 s naznakom: donacija za humanitarnu akciju “Možemo sve”.**

Kontakt za medije:

**Alert d.o.o.**

Sven Petrak

PR Manager

+385 91 1522 137

sven@alert.hr